CELEX: 32017D0204
Language: mt
Date: 2017-02-03 00:00:00
Title: Deċiżjoni ta' Implimentazzjoni tal-Kummissjoni (UE) 2017/204 tat-3 ta' Frar 2017 li tawtorizza lill-Istati Membri jipprevedu deroga temporanja minn ċerti dispożizzjonijiet tad-Direttiva tal-Kunsill 2000/29/KE fir-rigward tal-injam tal-fraxxnu li joriġina jew li ġie pproċessat fl-Istati Uniti tal-Amerka, u li tħassar id-Deċiżjoni ta' Implimentazzjoni (UE) 2015/2416 li tirrikonoxxi ċerti żoni tal-Istati Uniti tal-Amerka bħala ħielsa mill-Agrilus planipennis Fairmaire (notifikata bid-dokument C(2017) 420)

7.2.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 32/35
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2017/204
   tat-3 ta' Frar 2017
   li tawtorizza lill-Istati Membri jipprevedu deroga temporanja minn ċerti dispożizzjonijiet tad-Direttiva tal-Kunsill 2000/29/KE fir-rigward tal-injam tal-fraxxnu li joriġina jew li ġie pproċessat fl-Istati Uniti tal-Amerka, u li tħassar id-Deċiżjoni ta' Implimentazzjoni (UE) 2015/2416 li tirrikonoxxi ċerti żoni tal-Istati Uniti tal-Amerka bħala ħielsa mill-Agrilus planipennis Fairmaire
   
      
         (notifikata bid-dokument C(2017) 420)
      
   
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 2000/29/KE tat-8 ta' Mejju 2000 dwar il-miżuri protettivi kontra l-introduzzjoni ġewwa l-Komunità ta' organiżmi ta' ħsara għall-pjanti jew prodotti tal-pjanti u kontra t-tixrid tagħhom ġewwa l-Komunità (1), u b'mod partikolari l-ewwel inċiż tal-Artikolu 15(1) u l-punti 2.3, 2.4 u 2.5 tat-Taqsima I tal-Parti A tal-Anness IV tagħha,
   Billi:
   
               (1)
            
            
               L-Artikolu 5(1) tad-Direttiva 2000/29/KE, flimkien mal-punt 2.3 tat-Taqsima I tal-Parti A tal-Anness IV ta' dik id-Direttiva, jipprevedi rekwiżiti speċjali fir-rigward tal-introduzzjoni fl-Unjoni tal-injam tal-fraxxnu (Fraxinus L.), kif ukoll speċijiet oħra ta' injam, li joriġina fl-Istati Uniti tal-Amerka.
            
         
               (2)
            
            
               L-Istati Uniti tal-Amerka talbu li tiġi rikonoxxuta taħlita ta' proċeduri li flimkien jiżguraw l-istess livell ta' protezzjoni fitosanitarja daqs dak li huwa meħtieġ skont il-punt 2.3 tat-Taqsima I tal-Parti A tal-Anness IV tad-Direttiva 2000/29/KE.
            
         
               (3)
            
            
               Mill-informazzjoni uffiċjali ppreżentata mill-Istati Uniti tal-Amerka jidher li permezz ta' approċċ ta' sistemi integrati applikat waqt l-ipproċessar tal-injam, ir-riskju ta' infestazzjoni mill-organiżmu ta' ħsara Agrilus planipennis Fairmaire ġie eliminat.
            
         
               (4)
            
            
               Jenħtieġ li dak l-approċċ ikun ikkumplimentat minn ċerti rekwiżiti għall-faċilitajiet, għall-ispezzjonijiet ta' qabel l-esportazzjoni u għat-tikkettar sabiex ikun żgurat li dan ir-riskju jiġi eliminat.
            
         
               (5)
            
            
               Għalhekk jenħtieġ li dawk il-proċeduri jiġu rikonoxxuti bħala għażla alternattiva għall-punt 2.3 tat-Taqsima I tal-Parti A tal-Anness IV tad-Direttiva 2000/29/KE għall-importazzjonijiet mill-Istati Uniti tal-Amerka, u jenħtieġ li tiġi prevista deroga mill-Artikolu 5(1) tad-Direttiva 2000/29/KE, flimkien mal-punt 2.3 tat-Taqsima I tal-Parti A tal-Anness IV ta' dik id-Direttiva.
            
         
               (6)
            
            
               Sabiex jiġi żgurat li jkun hemm kontrolli effettivi, kif ukoll ħarsa ġenerali lejn l-importazzjonijiet tal-injam tal-fraxxnu u lejn il-każijiet ta' nuqqas ta' konformità relatati ma' dawk l-importazzjonijiet, jenħtieġ li jiġu stabbiliti rekwiżiti fir-rigward taċ-ċertifikati fitosanitarji, ir-rappurtar dwar l-importazzjoni u n-notifika ta' każijiet ta' nuqqas ta' konformità.
            
         
               (7)
            
            
               Huwa xieraq li t-tul ta' żmien tad-deroga jiġi limitat sat-30 ta' Ġunju 2018 sabiex jiġi żgurat rieżami f'waqtu ta' kemm huma xierqa l-miżuri ta' din id-Deċiżjoni.
            
         
               (8)
            
            
               Id-Deċiżjoni ta' Implimentazzjoni tal-Kummissjoni (UE) 2015/2416 (2) irrikonoxxiet ċerti żoni tal-Istati Uniti tal-Amerka bħala ħielsa mill-Agrilus planipennis Fairmaire għall-finijiet tal-introduzzjoni fl-Unjoni tal-injam tal-fraxxnu (Fraxinus L.), u ta' ċerti speċijiet oħra tal-injam.
            
         
               (9)
            
            
               Jenħtieġ li d-Deċiżjoni ta' Implimentazzjoni tal-Kummissjoni (UE) 2015/2416 titħassar peress li, abbażi tal-informazzjoni riċevuta mingħand l-awtoritajiet kompetenti tal-Istati Uniti, intwera li ż-żoni rikonoxxuti bħala ħielsa mill-Agrilus planipennis Fairmaire ma kinux stabbli wara l-adozzjoni ta' dik id-Deċiżjoni.
            
         
               (10)
            
            
               Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   L-awtorizzazzjoni biex tingħata d-deroga
   B'deroga mill-Artikolu 5(1) tad-Direttiva 2000/29/KE flimkien mal-punt 2.3 tat-Taqsima I tal-Parti A tal-Anness IV ta' dik id-Direttiva, l-Istati Membri jistgħu jawtorizzaw l-introduzzjoni fit-territorju tagħhom tal-injam tal-fraxxnu (Fraxinus L.) li joriġina jew li ġie pproċessat fl-Istati Uniti tal-Amerka (minn issa 'l quddiem: “injam speċifikat”) li, qabel ma jinħareġ 'il barra mill-Istati Uniti tal-Amerka, ikun jissodisfa l-kundizzjonijiet stabbiliti fl-Anness ta' din id-Deċiżjoni.
   Artikolu 2
   Iċ-ċertifikat fitosanitarju
   1.   L-injam speċifikat għandu jkollu miegħu ċertifikat fitosanitarju maħruġ fl-Istati Uniti tal-Amerka, skont l-Artikolu 13a(3) u (4) tad-Direttiva 2000/29/KE, li jiċċertifika li wara li saritlu spezzjoni, l-injam instab li huwa ħieles mill-organiżmi ta' ħsara.
   2.   Taħt l-intestatura “Dikjarazzjoni addizzjonali”, iċ-ċertifikat fitosanitarju għandu jinkludi l-elementi li ġejjin:
   
               (a)
            
            
               id-dikjarazzjoni “Skont ir-rekwiżiti tal-Unjoni Ewropea stabbiliti fid-Deċiżjoni ta' Implimentazzjoni tal-Kummissjoni (UE) 2017/204”;
            
         
               (b)
            
            
               in-numru/i tal-lott(ijiet);
            
         
               (c)
            
            
               isem il-faċilità/ajiet approvata/i fl-Istati Uniti tal-Amerka.
            
         Artikolu 3
   Ir-rappurtar dwar l-importazzjoni
   Sa mhux iktar tard mill-31 ta' Diċembru ta' kull sena, l-Istat Membru tal-importazzjoni għandu jagħti lill-Kummissjoni u lill-Istati Membri l-oħra, l-informazzjoni dwar l-ammonti tal-konsenji tal-injam speċifikat importati matul dik is-sena skont din id-Deċiżjoni.
   Artikolu 4
   In-notifika ta' nuqqas ta' konformità
   L-Istati Membri għandhom jinnotifikaw lill-Kummissjoni u lill-Istati Membri l-oħra dwar kull konsenja li ma tikkonformax ma' din id-Deċiżjoni. Dik in-notifika għandha ssir mhux iktar tard minn tlett ijiem tax-xogħol wara d-data li fiha tkun ġiet interċettata konsenja ta' dan it-tip.
   Artikolu 5
   It-tħassir tad-Deċiżjoni ta' Implimentazzjoni (UE) 2015/2416
   Id-Deċiżjoni ta' Implimentazzjoni (UE) 2015/2416 titħassar.
   Artikolu 6
   Id-data ta' skadenza
   Din id-Deċiżjoni tiskadi fit-30 ta' Ġunju 2018.
   Artikolu 7
   Id-destinatarji
   Din id-Deċiżjoni hija indirizzata lill-Istati Membri.
   
      Magħmul fi Brussell, it-3 ta' Frar 2017.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 169, 10.7.2000, p. 1.
   
      (2)  Id-Deċiżjoni ta' Implimentazzjoni tal-Kummissjoni (UE) 2015/2416 tas-17 ta' Diċembru 2015 li tirrikonoxxi ċerti żoni tal-Istati Uniti tal-Amerka bħala ħielsa mill-Agrilus planipennis Fairmaire (ĠU L 333, 19.12.2015, p. 128).
   
      ANNESS
      1.   Ir-rekwiżiti tal-ipproċessar
      
      L-ipproċessar tal-injam speċifikat irid jissodisfa r-rekwiżiti kollha li ġejjin:
      
                  (a)
               
               
                  
                     It-tqaxxir
                  
                  L-injam speċifikat jitqaxxar, bl-eċċezzjoni ta' kwalunkwe għadd ta' biċċiet żgħar tal-qoxra li jkunu jidhru li huma separati u li jkunu distinti b'mod ċar, u li jikkonformaw ma' wieħed mir-rekwiżiti li ġejjin:
                  
                              (a)
                           
                           
                              ikollhom wisa' ta' inqas minn 3 cm (ikun xi jkun it-tul tagħhom) jew
                           
                        
                              (b)
                           
                           
                              jekk ikunu usa' minn 3 cm, l-erja totali tas-superfiċe ta' kull biċċa qoxra individwali tkun inqas minn 50 cm2.
                           
                        
            
                  (b)
               
               
                  
                     L-issegar
                  
                  L-injam issegat speċifikat ikun prodott minn injam tond li tneħħietlu l-qoxra.
               
            
                  (c)
               
               
                  
                     It-trattament bis-sħana
                  
                  L-injam speċifikat jissaħħan skont it-tip tal-injam f'temperatura ta' minn tal-inqas 71 °C għal 1 200 minuta f'kompartiment tat-tisħin approvat mis-Servizz ta' Spezzjoni tas-Saħħa tal-Annimali u tal-Pjanti (APHIS), jew minn aġenzija approvata minnu.
               
            
                  (d)
               
               
                  
                     It-tnixxif
                  
                  L-injam speċifikat jitnixxef skont skedi ta' tnixxif industrijali li jdumu minn tal-inqas ġimagħtejn u li jkunu rikonoxxuti mill-APHIS.
                  Il-kontenut ta' ndewwa finali tal-injam ma għandux jaqbeż l-10 %, espress bħala persentaġġ ta' materja niexfa.
               
            2.   Ir-rekwiżiti għall-faċilitajiet
      
      L-injam speċifikat irid jiġi prodott, jitqandel jew jinħażen f'faċilità li tissodisfa r-rekwiżiti kollha li ġejjin:
      
                  (a)
               
               
                  tkun approvata uffiċjalment mill-APHIS skont il-programm ta' ċertifikazzjoni tiegħu fir-rigward tal-organiżmu ta' ħsara Agrilus planipennis Fairmaire;
               
            
                  (b)
               
               
                  tkun irreġistrata f'bażi ta' dejta li tkun ippubblikata fuq is-sit web tal-APHIS;
               
            
                  (c)
               
               
                  tkun awditjata mill-APHIS, jew minn aġenzija approvata minnu, minn tal-inqas darba fix-xahar u jkun ġie konkluż li tkun konformi mar-rekwiżiti ta' dan l-Anness;
               
            
                  (d)
               
               
                  tkun tuża tagħmir għat-trattament tal-injam speċifikat li jkun ġie kkalibrat b'mod konsistenti mal-manwal tat-tħaddim tat-tagħmir;
               
            
                  (e)
               
               
                  tkun iżżomm reġistru tal-proċeduri tagħha għall-verifika mill-APHIS jew minn aġenzija approvata minnu, inkluż it-tul ta' żmien tat-trattament, it-temperaturi waqt it-trattament u l-kontenut ta' ndewwa finali għal kull lott speċifiku li jrid jiġi esportat.
               
            3.   It-tikkettar
      
      Fuq kull lott tal-injam speċifikat iridu jidhru b'mod ċar kemm in-numru tal-lott kif ukoll tikketta bil-kliem “HT-KD” jew “Trattament bis-Sħana-Imnixxef fil-Kalkara”. Dik it-tikketta trid tinħareġ minn uffiċjal maħtur mill-faċilità approvata jew taħt is-superviżjoni tiegħu, wara li jkun ġie vverifikat li r-rekwiżiti tal-ipproċessar stabbiliti fil-punt 1 u r-rekwiżiti għall-faċilitajiet stabbiliti fil-punt 2 jkunu ġew issodisfati.
      4.   L-ispezzjonijiet ta' qabel l-esportazzjoni
      
      L-injam speċifikat irid jiġi spezzjonat mill-APHIS, jew minn aġenzija approvata uffiċjalment minnu, sabiex jiġi vverifikat li qabel l-esportazzjoni fl-Unjoni jkun għadda mill-proċeduri u mill-miżuri fitosanitarji kollha li bihom ikun jista' jiġi konkluż li jkun ħieles mill-organiżmu ta' ħsara Agrilus planipennis Fairmaire.